Resume

Biologisk bekæmpelse har været en stor succes i lukkede produktionssystemer som drivhuse, og der findes over 100 kommercielle nyttedyr, der anvendes til skadedyrsbekæmpelse i drivhuse. En tilsvarende succes mangler for de åbne systemer, blandt andet fordi de nyttedyr, man udsætter, kan forsvinde fra systemet. Et bud på at opnå succes i åbne systemer er at bruge stedfaste nyttedyr som f.eks. myrer. Løsningen kræver dog, at man kan bryde symbiosen mellem myrer og den dertilhørende opformering af bladlus. Sessionen giver dig et overblik over de nyeste muligheder på området og om udfordringer i forhold til at tiltrække og fastholde nyttedyr i åbne systemer. Joachim Offenberg, seniorforsker, Aarhus Universitet, fortæller om muligheder og udfordringer med at anvende myrer til bekæmpelse af frostmålerlarver og svampesygdomme i økologisk æbleavl.